ঢাকা শহরকে বুঝানোর জন্য বাংলা সিনেমার পরিচালকরা যেমন শাপলা কিংবা দোয়েল চত্বর দেখিয়ে থাকেন, তেমনটি নিউ ইয়র্ক শহর বুঝানোর জন্য তামাম দুনিয়ার চিত্র পরিচালকেরা দেখিয়ে থাকেন ‘স্ট্যাচু অব লিবার্টি’। নিউ ইয়র্ক শহরের গর্ব আর সৌন্দর্যের নিদর্শন হয়ে লিবার্টি আইল্যান্ডে দাঁড়িয়ে আছে ‘লেডি লিবার্টি’। সচেতন যে-কোনো মানুষই চেনেন নিউ ইয়র্কের এই জগদ্বিখ্যাত স্থাপনাটি। আরো একটু বেশি সচেতনরা জানেন, আমেরিকার জনগণের প্রতি বন্ধুত্বের নিদর্শন হিসবে ১৮৮৬ সালে ফ্রান্সের জনগণ এটি উপহার দিয়েছলো আমেরিকাকে। কিন্তু, যদি বলা হয় যে, ‘স্ট্যাচু অব লিবার্টি’ নিউ ইয়র্কে অবস্থিতই না, তাহলে ব্যাপারটা কেমন দাঁড়ায়। সচেতন মহল আপাতত অচেতন না হয়ে চোখ বুলিয়ে নিতে পারেন গুগোল ম্যাপএ। উত্তর নিজেই পেয়ে যাবেন। তবে, এই ফাঁকে বলে নেয়া যাক, ঠিক কেমন করে নিউইয়র্কের রাজনৈতিক সংস্কৃতি আমেরিকান স্টাইল ছেড়ে তৃতীয়-চতুর্থ বিশ্বের দূর্বল গণতন্ত্রের ধারা অনুসরণের পথ ধরেছে। আর, সেই সংস্কৃতির সবচেয়ে বড় ধারক-বাহক হয়ে উঠেছেন খোদ নিউ ইয়র্ক শহরেরই মেয়র মাইকেল ব্লুমবার্গ, গোটা আমেরিকায় যিনি এক নামে পরিচিত।